Kui venemaal kasvas Sotsiaaldemokraatlik Partei nimevahetuse teel Kommunistlikuks Parteiks, siis Eestis oli protsess vastupidine - Kommunistlik Partei kasvas nimevahetuse teel sotsiaaldemokraatlikuks ... ühesõnaga ... täna möödub 90 aastat Eesti kõige rahva- ja riigivaenulikuma partei - vasakpoolse liikumise "lipulaeva" - EKP e. Eestimaa Kommunistliku Partei tegevuse algusest.    Eestimaa Kommunistlik Partei rajati 1920. aasta novembris illegaalselt Eestis tegutsenud enamlaste poolt. Erakonna programmiks oli Eesti Vabariigi hävitamine ning seetõttu oli selle tegevus keelustatud.    Samas suutsid enamlased üle  võtta ka mõningaid legaalseid vasakpoolseid organisatsioone ja olla kohati esindatud ka Riigikogus; seda kuni 1924. aastani, mil kukkus läbi  1. detsembri relvastatud riigipöördekatse (Detsembrimäss, kommunistlikus kirjanduses ka 1. detsembri ülestõus). Seejärel langes kommunistide mõju Eestis tunduvalt ja EKP-gi tegutses pigem NSVL-i aladel. Alles 1940. aasta järel, mil NSVL Eesti okupeeris, asus EKP taas aktiivselt tegutsema. Nüüd sai sellest ainus lubatud partei ning selle kätte koondus ka kogu poliitiline võim: partei esimene sekretär oli ka liiduvabariigi tegelik juht, kes pidi küll alluma Moskvast tulevatele käskudele.    Võimule tõusmise järel kasvas drastiliselt ka EKP liikmete arv: kui 1940. aastate alguses oli seal alla 1000 liikme, siis 1980. aastateks kuulus sinna ligikaudu 100 000: 1/15 toonase Eesti elanikkonnast.    1990. aastal jagunes EKP kaheks: Eesti laialdast autonoomiat toetavaks iseseisvaks EKP-ks ja NLKP-le truuks jäänud parteiks, mida kutsuti ka Ööparteiks. 1991. aastal, kui Eesti Vabariik iseseisvus, jätkas EKP mõnda aega vana nime all tegevust, kuid oli mõsitetavatel põhjustel kaotanud igasuguse populaarsuse.  1992. aasta novembris nimetati erkond ümber Eesti Demokraatlikuks Tööparteiks,  1997. aastal Sotsiaaldemokraatlikuks Tööparteiks.    1999. aastal pääses erakond valimisliidus  Vene erakondadega ka Riigikokku.  2004. aastal muutis erakond nime Eesti Vasakparteiks,  2008. aastal aga Eestimaa Ühendatud Vasakparteiks, sest liitus Konstitutsiooniparteiga.    EKP juhid alates 1940. aastatest on olnud:1940-1944 Karl Säre, 1944-1950 Nikolai Karotamm, 1950-1978 Ivan (Johannes) Käbin, 1978-1988 Karl Vaino, 1988-1995 Vaino Väljas (kuni 1992 partei esimene sekretär, nagu eelnevadki, hiljem esimees), 1995-1996 Hillar Eller, 1996-2004 Tiit Toomsalu, 2004-2007 Sirje  Kingsepp, 2007-2008 Enn Ehala, 2008 Malle Salupere ja alates 2008 Heino Rüütli, võtab loendi kokku  Histrodamus.